De cyberværnepligtige skal dog gennem fire måneders normal værnepligt først, så fysikken bliver også testet.

- Det er en myte, at folk, der godt kan lidt computere, er sådan nogle, der ikke dyrker motion og så videre. Det er ikke det, vi oplever. Man kan sagtens være glad for computer og stadig dyrke masser af motion. Det er også derfor, vi har lagt den almindelige basisudannelse ind før cyberforløbet, fortæller han.

Han har sammen med sine folk arbejdet på at skabe en ny uddannelse siden august, og undervisningslokalerne er ved at være klar. I en bygning over for Forsvarets Dag-lokalerne arbejder elektrikere på at færdiggøre de sidste el-installationer i lokalet, som majoren beskriver som 'state of the art' med store fladskærme på væggene og computere til de værnepligtige.

Mere end at tænde en computer

Majoren og de tilknyttede kolleger og befalingsmænd har set frem til at prøve testen af, så de er helt klar til 6. december, hvor de første ansøgere får mulighed for at tage testen og se, om de er egnet til cyberværnepligt. Man kan allerede nu ansøge via Forsvarets hjemmeside.

Adgangskrav til cyberværnepligt For at kunne få en af de 30 pladser som cyberværnepligtig er der en række krav, man skal opfylde: Være fyldt 18 år.

Have bestået folkeskolens afgangsprøve med 'gode karakterer' i dansk, engelsk og matematik.

Være vurderet 'egnet' eller 'begrænset egnet' på Forsvarets dag.

Kunne sikkerhedsgodkendes. Derudover bliver man på dagen testet i: Sproglige/skriftlige kompetencer i dansk (læse, forstå og skrive tekniske dokumenter) og engelsk (læse og forstå tekniske dokumenter).

Kendskab til installation af klient-operativsystem (Et operativsystem er et styresystem - som Windows 10, fx)

En generel netværksforståelse. Kilde: Forsvaret

- Testen består af multiple choice-spørgsmål, der tester dem i, hvad de ved om, hvordan en computer er bygget op, hvordan et netværk er bygget op og sådan noget. Det, vi har sagt, er, at man skal have en grundlæggende basal it-viden. Vi har et kursus på 14 dage, som vores soldater tager. Og det er det kursus, vi måler dem op imod for at se, hvor de ligger.

- Så man skal vide lidt mere end bare, hvordan man tænder en computer, siger han.

Planen er, at de værnepligtige kommer ud på den anden side med kvalifikationer, de kan bruge bredt - både i Forsvaret og i det private. Men de håber, at mange af dem vil fortsætte i Forsvaret og bruge de kvalifikationer, de får.

- Vi har rigtig meget brug for folk med de her kompetencer, og det smarte er, at mange af de ting, de får på cyberuddannelsen, kan de bygge direkte videre på. Vi har for eksempel her ved regimentet en lang række it-supportere, forklarer han.

Cybertest med papir og kuglepen